**Mamei...**

*Florin Pindaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mamei...

În toată firea mea de om

Cuprinsă-n tâmplele-mi de-o seamă

Și-n sângele ce-mi curge-n vine

Eu te cuprind pe tine, mamă.

În inima-mi ce-mprăștie viață

Vibrând de câte-un dor ce-o cheamă

Zi după zi, în fiecare dimineață

Vibrezi tu, scumpă mamă.

În mintea-mi pururea captivă

Strunită-ntre pereți de-aramă

Port însăși miezul cugetării

Te port pe tine, mamă.

În portul și-n gândirea-mi simplă

Întruchipate-n ie și năframă

În tot ce e mai pur din mine

Te-ntruchipez pe tine, mamă.